નવી દિલ્હીઃ અહીંના જવાહરલાલ નેહરુ સ્ટેડિયમમાં ગઈ કાલે ફિફા અંડર-૧૭ વિશ્વકપની શરૂઆત સાથે ઇતિહાસ રચાઈ ગયો અને આ પળના સાક્ષી ખુદ ભારતના વડા પ્રધાન નરેન્દ્ર મોદી બન્યા. ભારતને પહેલી વાર ફિફા વિશ્વકપની યજમાની કરવાનું ગૌરવ મળ્યું છે. ફૂટબોલ વિશ્વકપના ૮૭ વર્ષના ઇતિહાસમાં પહેલી વાર ભારતનું નામ અંકિત થયું. ૧૯૩૦માં ઉરુગ્વેમાં પહેલાે ફિફા વિશ્વકપ અને ૧૯૮૫માં ચીનમાં પહેલા અંડર-૧૭ વિશ્વકપનું આયોજન કરવામાં આવ્યું હતું, પરંતુ ભારત આ ટૂર્નામેન્ટથી દૂર જ રહ્યું હતું. ગઈ કાલે રાજધાનીના જવાહરલાલ નેહરુ સ્ટેડિયમમાં ઘાના-કોલંબિયા અને નવી મુંબઈના ડી. વાય. પાટીલ સ્ટેડિયમમાં ન્યૂઝીલેન્ડ-તુર્કીની મેચ સાથે ભારતે પહેલી વાર કોઈ ફિફા વિશ્વકપની યજમાની કરવાનું ગૌરવ મેળવ્યું.